Document ID: 32000D0103

ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Δεκεμβρίου 1999
περί τροποποιήσεως της απόφασης 1999/354/ΕΚ σχετικά με την αποδοχή των δαπανών που προβλέπονται από οριμένα κράτη μέλη για το έτος 1999 όσον αφορά την εφαρμογή των καθεστώτων παρακολούθησης και ελέγχου της κοινής αλιευτικής πολιτικής
[κοινοποιηθείσα υπό τον αριθμό Ε(1999) 4847]
(2000/103/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 95/527/ΕΚ του Συμβουλίου, της 8ης Δεκεμβρίου 1995, σχετικά με τη χρηματοδοτική συμμετοχή της Κοινότητας σε ορισμένες δαπάνες οι οποίες πραγματοποιούνται από τα κράτη μέλη για την εφαρμογή των καθεστώτων παρακολούθησης και ελέγχου της κοινής αλιευτικής πολιτικής(1), και ιδίως το άρθρο 6,
Εκτιμώντας τα ακόλουθα:
(1) κατά την έκδοση της απόφασης 1999/354/ΕΚ της Επιτροπής σχετικά με την αποδοχή των δαπανών που προβλέπονται από ορισμένα κράτη μέλη για το έτος 1999 όσον αφορά την εφαρμογή των καθεστώτων παρακολούθησης και ελέγχου της κοινής αλιευτικής πολιτικής(2), όπως τροποποιήθηκε από την απόφαση 2000/102(3), το διατιθέμενο από τον προϋπολογισμό κονδύλιο ήταν ανεπαρκές για να υπάρξει μέγιστη χρηματοδοτική συμμετοχή της Κοινότητας σε όλες τις αποδεκτές δαπάνες·
(2) η αύξηση των κονδυλίων του προϋπολογισμού επιτρέπει εφεξής να υπάρξει πρόσθετη χρηματοδοτική συμμετοχή σε ορισμένες αποδεκτές δαπάνες·
(3) στην απόφαση 1999/354/ΕΚ δεν λαμβάνονται υπόψη οι αιτήσεις συνδρομής της Γαλλίας και της Ιρλανδίας επειδή δεν είχαν διαβιβασθεί εντός των τασσόμενων προθεσμιών. Πάντως, για να κατοχυρωθεί η συνέχεια στις ενέργειες παρακολούθησης και ελέγχου στις ζώνες ICES VI, VII και VIII, επιβάλλεται επιτακτικώς να πραγματοποιήσουν η Γαλλία και η Ιρλανδία ορισμένες δαπάνες που όμως υπερβαίνουν τις δυνατότητες του προϋπολογισμού των. Η απουσία οποιασδήποτε χρηματικής συμμετοχής θα έθετε σε σοβαρό κίνδυνο τη χρηματοδότηση των προγραμματισμένων για το 1999 επενδύσεων και επομένως δεν θα υπήρχε δυνατότητα επίτευξης των απαιτούμενων στόχων παρακολούθησης και ελέγχου. Ως εκ τούτου, δικαιολογείται η κατ' εξαίρεση πρόβλεψη, και για το 1999, χρηματοδοτικής συμμετοχής στις βασικές δαπάνες της Γαλλίας και της Ιρλανδίας·
(4) η Ελλάδα έστειλε πληροφορίες με τις οποίες αποσαφηνίζεται η αίτησή της για χρηματοδοτική συμμετοχή στις δαπάνες του άρθρου 2 της απόφασης 95/527/ΕΚ που προβλέπονται για το έτος 1999 και επηρεάζουν το επίπεδο των αποδεκτών δαπανών για μια χρηματοδοτική συμμετοχή υπό τους όρους της απόφασης 95/527/ΕΚ·
(5) θα πρέπει ως εκ τούτου να τροποποιηθεί η απόφαση 1999/354/ΕΚ·
(6) τα μέτρα που προβλέπονται με την παρούσα απόφαση είναι σύμφωνα με τη γνώμη της επιτροπής διαχείρισης αλιείας και υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 1999/354/ΕΚ τροποποιείται ως εξής:
1. Στο άρθρο 1 πρώτη φράση, το ποσό των "108378475 ευρώ" αντικαθίσταται από το ποσό των "113744098 ευρώ".
2. Στο άρθρο 1 δεύτερη φράση, το ποσό των "33833388 ευρώ" αντικαθίσταται απο το ποσό των "35570045 ευρώ".
3. Στο άρθρο 2 παράγραφος 1 δεύτερη φράση, το ποσό των "11024266 ευρώ" αντικαθίσταται από το ποσό των "11424166 ευρώ".
4. Στο άρθρο 2 παράγραφος 2 πρώτη φράση, το ποσό των "2500 ευρώ" αντικαθίσταται από το ποσό των "2800 ευρώ".
5. Στο άρθρο 2 παράγραφος 2 δεύτερη φράση, το ποσό των "2500 ευρώ" αντικαθίσταται από το ποσό των "2800 ευρώ".
6. Στο άρθρο 2 παράγραφος 2 τρίτη φράση, το ποσό των "3250 ευρώ" αντικαθίσταται από το ποσό τω "3400 ευρώ".
7. Στο άρθρο 2 παράγραφος 2 τελευταία φράση, το ποσό των "6750000 ευρώ" αντικαθίσταται από το ποσό των "7500000 ευρώ".
8. Μετά το άρθρο 2 παρεμβάλλεται το ακόλουθο άρθρο 2α:
"Άρθρο 2α
Οι προβλεπόμενες για το 1999 επενδυτικές δαπάνες της Ιρλανδίας, οι οποίες αντιστοιχούν σε ποσό 13693872 ευρώ, είναι αποδεκτές για μια χρηματοδοτική συμμετοχή υπό τους όρους του άρθρου 3 παράγραφος 3 της απόφασης 95/527/ΕΚ. Το ποσοστό χρηματοδοτικής συμμετοχής της Κοινότητας θα ανέλθει σε 65 %. Πάντως η χρηματοδοτική συμμετοχή χορηγείται εντός των ορίων που αντιστοιχούν σε ποσό 2600000 ευρώ."
9. Το παράρτημα Ι αντικαθίσταται από το παράρτημα Ι της παρούσας απόφασης.
10. Το παράρτημα ΙΙ αντικαθίσταται από το παράρτημα ΙΙ της παρούσας απόφασης.
Άρθρο 2
Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιρλανδική Δημοκρατία, στην Ιταλική Δημοκρατία, στο Βασίλειο των Κάτω Χωρών, στην Πορτογαλική Δημοκρατία, στη Δημοκρατία της Φινλανδίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 22 Δεκεμβρίου 1999.

Labels: 11
2
19
6